CELEX: 32021D0615(01)
Language: el
Date: 2021-06-04 00:00:00
Title: Αποφαση τησ Επιτροπησ της 4ης Ιουνίου 2021 σχετικά με την παραχώρηση άδειας χρήσης του λογότυπου Natura 2000 2021/C 229/03

15.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 229/6
               
            
         ΑΠΟΦΑΣΗ ΤΗΣ ΕΠΙΤΡΟΠΗΣ
         της 4ης Ιουνίου 2021
         σχετικά με την παραχώρηση άδειας χρήσης του λογότυπου Natura 2000
         (2021/C 229/03)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 92/43/ΕΟΚ του Συμβουλίου της 21ης Μαΐου 1992 για τη διατήρηση των φυσικών οικοτόπων καθώς και της άγριας πανίδας και χλωρίδας (1) και ιδίως το άρθρο 17 παράγραφος 3,
         Έχοντας υπόψη την απόφαση της Επιτροπής της 19ης Σεπτεμβρίου 2001 (PV1536) με την οποία εξουσιοδοτούνται οι Γενικοί Διευθυντές και οι Προϊστάμενοι Υπηρεσιών να αποφασίζουν σχετικά με την ανάγκη για υποβολή αίτησης προστασίας των δικαιωμάτων διανοητικής ιδιοκτησίας που προκύπτουν από δραστηριότητες ή προγράμματα για τα οποία είναι υπεύθυνοι, για τη χορήγηση αδειών σε σχέση με αυτά, και για την απόκτηση, τη μεταβίβαση ή την αποποίηση δικαιωμάτων ή την παραίτηση από δικαιώματα, οι δε Γενικοί Διευθυντές εξουσιοδοτούνται όσον αφορά τη διοικητική εκτέλεση που συνδέεται μ’ αυτά,
         Εκτιμώντας τα ακόλουθα:
         
                     (1)
                  
                  
                     Όπως αναφέρεται στο άρθρο 191 της Συνθήκης, η πολιτική της Ένωσης στον τομέα του περιβάλλοντος είναι να συμβάλλει στην επιδίωξη του στόχου της διατήρησης, προστασίας και βελτίωσης της ποιότητας του περιβάλλοντος, που περιλαμβάνει τη διατήρηση των φυσικών οικοτόπων καθώς και της άγριας πανίδας και χλωρίδας.
                  
               
                     (2)
                  
                  
                     Η οδηγία 92/43/ΕΟΚ αποσκοπεί στην προώθηση της διατήρησης της βιοποικιλότητας με τη λήψη μέτρων σε ενωσιακό επίπεδο για τη διατήρηση και την αποκατάσταση απειλούμενων οικοτόπων και ειδών. Η οδηγία 2009/147/ΕΚ του Ευρωπαϊκού Κοινοβουλίου και του Συμβουλίου (2) αποσκοπεί στη διασφάλιση ευρείας προστασίας για τα άγρια πτηνά και τους οικοτόπους.
                  
               
                     (3)
                  
                  
                     Οι οδηγίες 92/43/ΕΟΚ και 2009/147/ΕΚ αποτελούν το θεμέλιο ενός οικολογικού δικτύου χαρακτηρισμένων τόπων προστασίας της φύσης, γνωστού ως Natura 2000.
                  
               
                     (4)
                  
                  
                     Προκειμένου να προωθηθεί αυτό το οικολογικό δίκτυο, στις 15 Ιανουαρίου 1996 σχεδιάστηκε και εγκρίθηκε από την επιτροπή οικοτόπων λογότυπο NATURA 2000. Δικαιούχος των δικαιωμάτων πνευματικής ιδιοκτησίας του λογότυπου NATURA 2000 είναι η Ευρωπαϊκή Ένωση.
                  
               
                     (5)
                  
                  
                     Το λογότυπο NATURA 2000 χρησιμοποιείται από την Επιτροπή και τα κράτη μέλη για τον προσδιορισμό μιας περιοχής Natura 2000 και για την αύξηση της ευαισθητοποίησης σχετικά με το δίκτυο.
                  
               
                     (6)
                  
                  
                     Είναι σκόπιμο να προωθηθεί η χρήση του λογότυπου NATURA 2000 για τη γνωστοποίηση των οφελών που μπορεί να προσφέρει το Natura 2000 στις τοπικές οικονομίες και για τη δημιουργία νέων εταιρικών σχέσεων μεταξύ των υπεύθυνων διαχείρισης τόπων, των ιδιοκτητών και των χρηστών γης και των τοπικών επιχειρήσεων, με παράλληλη βελτίωση της αντίληψης και αύξηση της στήριξης για το δίκτυο Natura 2000. Ως εκ τούτου, είναι σκόπιμο να παραχωρηθεί δωρεάν άδεια για τη χρήση του λογότυπου NATURA 2000.
                  
               
                     (7)
                  
                  
                     Ωστόσο, προκειμένου να διασφαλιστεί ότι η χρήση του λογότυπου NATURA 2000 θα γίνεται κατά τρόπο που να συμβάλλει αποτελεσματικά στους στόχους διατήρησης των τόπων Natura 2000 και να μην γίνεται κατάχρηση αυτού, είναι αναγκαίο να καθοριστούν όροι για τη χρήση του λογότυπου «NATURA 2000».
                  
               ΑΠΟΦΑΣΙΖΕΙ:
         
            Άρθρο μόνο
            Κατόπιν αιτήματος κράτους μέλους, η Επιτροπή μπορεί να παραχωρεί άδεια χρήσης του λογότυπου NATURA 2000 με βάση τη συμφωνία παραχώρησης άδειας χρήσης που παρατίθεται στο παράρτημα.
         
         
            Βρυξέλλες, 4ης Ιουνίου 2021.
            
               
                  Για την Επιτροπή
               
               Florika FINK-HOOIJER
               
                  Γενική Διευθύντρια Περιβάλλοντος
               
            
         
         
            (1)  ΕΕ L 206 της 22.7.1992, σ. 7.
         
            (2)  Οδηγία 2009/147/ΕΚ του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, περί της διατηρήσεως των αγρίων πτηνών (ΕΕ L 20 της 26.1.2010, σ. 7).
      
      
         
            ΠΑΡΑΡΤΗΜΑ
            της απόφασης της Επιτροπής σχετικά με την παραχώρηση άδειας χρήσης του λογότυπου Natura 2000
            
               
                  ΣΥΜΒΑΣΗ ΠΑΡΑΧΩΡΗΣΗΣ ΑΔΕΙΑΣ ΧΡΗΣΗΣ
                  
                     
                  Μεταξύ:
                  Της Ευρωπαϊκής Ένωσης, η οποία εκπροσωπείται από την Ευρωπαϊκή Επιτροπή —με έδρα στη διεύθυνση 200, Rue de la Loi, 1000 Βρυξέλλες, Βέλγιο— η οποία με τη σειρά της εκπροσωπείται για τους σκοπούς της παρούσας συμφωνίας από την Florika FINK-HOOIJER, Γενική Διευθύντρια Περιβάλλοντος (στο εξής: δικαιοπάροχος)
                  και
                  
                     [XXXXXXX] (στο εξής: δικαιοδόχος).
                  Ο δικαιοπάροχος και ο δικαιοδόχος αναφέρονται μεμονωμένα ως «μέρος» και από κοινού ως «μέρη».
                  αναφορικά με το έργο (εφεξής: αντικείμενο της άδειας):
                  Λογότυπο Natura 2000, όπως απεικονίζεται στο παράρτημα
                  Εκτιμώντας τα ακόλουθα
                  Η Ευρωπαϊκή Ένωση (στο εξής: ΕΕ) θεωρεί τη διατήρηση, την προστασία και τη βελτίωση της ποιότητας του περιβάλλοντος, συμπεριλαμβανομένης της διατήρησης των φυσικών οικοτόπων καθώς και της άγριας πανίδας και χλωρίδας, ως ουσιαστικό στόχο γενικού ενδιαφέροντος τον οποίο επιδιώκει η ΕΕ, όπως ορίζεται στο άρθρο 191 της Συνθήκης για τη λειτουργία της Ευρωπαϊκής Ένωσης.
                  Η ΕΕ ενέκρινε την οδηγία 92/43/ΕΟΚ για τη διατήρηση των φυσικών οικοτόπων καθώς και της άγριας πανίδας και χλωρίδας (1) (στο εξής: οδηγία για τους οικοτόπους) με στόχο την προώθηση της διατήρησης της βιοποικιλότητας μέσω της λήψης μέτρων σε ενωσιακό επίπεδο για τη διατήρηση και την αποκατάσταση απειλούμενων οικοτόπων και ειδών.
                  Η ΕΕ ενέκρινε την οδηγία 2009/147/ΕΕ περί της διατηρήσεως των αγρίων πτηνών (2) (στο εξής: οδηγία για τα πτηνά) με στόχο τη διασφάλιση ευρείας προστασίας των άγριων πτηνών και των οικοτόπων τους.
                  Η οδηγία για τους οικοτόπους και η οδηγία για τα πτηνά αποτελούν τη βάση ενός οικολογικού δικτύου χαρακτηρισμένων τόπων προστασίας της φύσης, γνωστού ως Natura 2000.
                  Για την προώθηση αυτού του οικολογικού δικτύου δημιουργήθηκε λογότυπο «NATURA 2000» σύμφωνα με το άρθρο 17 παράγραφος 3 της οδηγίας για τους οικοτόπους. Το λογότυπο αναπαράγεται στο παράρτημα.
                  Το λογότυπο αυτό χρησιμοποιείται από την Ευρωπαϊκή Επιτροπή και τα κράτη μέλη για τον προσδιορισμό των τόπων Natura 2000.
                  Η Ευρωπαϊκή Επιτροπή και τα κράτη μέλη που εκπροσωπούνται στην επιτροπή οικοτόπων που συστάθηκε σύμφωνα με το άρθρο 20 της οδηγίας για τους οικοτόπους αποφάσισαν να χρησιμοποιούν το λογότυπο «NATURA 2000» για να γνωστοποιούν τα οφέλη που μπορεί να προσφέρει στις τοπικές οικονομίες το Natura 2000. Η εν λόγω χρήση του λογοτύπου θα συμβάλει επίσης στη δημιουργία νέων εταιρικών σχέσεων μεταξύ των υπεύθυνων διαχείρισης τόπων, των ιδιοκτητών γης, των χρηστών γης και των τοπικών επιχειρήσεων, βελτιώνοντας παράλληλα την αντίληψη για το δίκτυο Natura 2000 και αυξάνοντας την υποστήριξη προς αυτό.
                  Η ΕΕ δηλώνει ότι είναι χωρίς περιορισμούς δικαιούχος των δικαιωμάτων διανοητικής ιδιοκτησίας, συμπεριλαμβανομένων των δικαιωμάτων πνευματικής ιδιοκτησίας ή του δικαιώματος επί σχεδίου ή υποδείγματος, επί του λογοτύπου «NATURA 2000» και είναι πρόθυμη να παράσχει στα κράτη μέλη άδεια χρήσης του υπό τους όρους και τις προϋποθέσεις που καθορίζονται στην παρούσα συμφωνία.
                  Τα μέρη συμφώνησαν τα εξής:
                  I.   ΧΟΡΗΓΗΣΗ ΑΔΕΙΑΣ ΧΡΗΣΗΣ
                  
                  
                           
                              1.
                           
                           
                              Με την επιφύλαξη των όρων της παρούσας συμφωνίας, ο δικαιοπάροχος παρέχει στον δικαιοδόχο το μη αποκλειστικό, μη υποκείμενο στην καταβολή δικαιωμάτων χρήσης, υπεκχωρήσιμο και υπό αίρεση δικαίωμα χρήσης, εκτύπωσης, δημοσίευσης, αναπαραγωγής, επίδειξης και ενσωμάτωσης του αντικειμένου της άδειας στο πλαίσιο του δικτύου Natura 2000 για τους σκοπούς που ορίζονται στη ρήτρα II. Ο δικαιοδόχος μπορεί να διαθέσει το αντικείμενο της άδειας σε οποιοδήποτε μέσο, συμπεριλαμβανομένων των έντυπων, ψηφιακών και ηλεκτρονικών μέσων, με την επιφύλαξη των δικαιωμάτων πνευματικής ιδιοκτησίας του δικαιοπαρόχου.
                           
                        
                           
                              2.
                           
                           
                              Η συμφωνία περιορίζεται στην κατά τόπον αρμοδιότητα του δικαιοδόχου.
                           
                        Η παρούσα συμφωνία αρχίζει να ισχύει με την υπογραφή και των δύο μερών και η άδεια χορηγείται επ’ αόριστον.
                  II.   ΌΡΟΙ ΤΗΣ ΑΔΕΙΑΣ
                  
                  
                           
                              1.
                           
                           
                              Ο δικαιοδόχος χρησιμοποιεί το αντικείμενο της άδειας για τους σκοπούς της εφαρμογής της οδηγίας για τους οικοτόπους και της οδηγίας για τα πτηνά, ιδίως:
                              
                                          i)
                                       
                                       
                                          για τον προσδιορισμό ζωνών που αποτελούν μέρος του δικτύου Natura 2000 εφόσον έχουν χαρακτηριστεί ως «ειδικές ζώνες διατήρησης» ή έχουν ταξινομηθεί ως «περιοχές κοινοτικού ενδιαφέροντος» βάσει της οδηγίας για τους οικοτόπους ή έχουν χαρακτηριστεί ως «ζώνες ειδικής προστασίας» βάσει της οδηγίας για τα πτηνά· ή
                                       
                                    
                                          ii)
                                       
                                       
                                          για τον προσδιορισμό μέτρων και δράσεων που συμβάλλουν άμεσα στη δημιουργία, τη διαχείριση ή την προώθηση του δικτύου Natura 2000.
                                       
                                    
                        
                           
                              2.
                           
                           
                              Ο δικαιοδόχος μπορεί επίσης να χρησιμοποιεί το αντικείμενο της άδειας σε σχέση με εμπορεύματα και υπηρεσίες τα οποία:
                              
                                          i)
                                       
                                       
                                          συμβάλλουν στην επίτευξη των στόχων διατήρησης συγκεκριμένων τόπων Natura 2000, υπό την προϋπόθεση ότι οι στόχοι αυτοί έχουν καθοριστεί σύμφωνα με την οδηγία για τους οικοτόπους και την οδηγία τα πτηνά· ή
                                       
                                    
                                          ii)
                                       
                                       
                                          κατάγονται πλήρως ή σε σημαντικό βαθμό από συγκεκριμένους τόπους Natura 2000 ή παρέχονται εντός αυτών και είναι πλήρως συμβατά με τους στόχους διατήρησης των εν λόγω τόπων, υπό την προϋπόθεση ότι οι τελευταίοι έχουν καθοριστεί σύμφωνα με την οδηγία για τους οικοτόπους και την οδηγία για τα πτηνά.
                                       
                                    
                        
                           
                              3.
                           
                           
                              Ο δικαιοδόχος δεν χρησιμοποιεί το αντικείμενο της άδειας κατά τρόπο που θα ήταν επιζήμιος για τον σκοπό της νομοθεσίας και των πολιτικών της ΕΕ ή για τη φήμη των θεσμικών οργάνων της ΕΕ.
                           
                        
                           
                              4.
                           
                           
                              Ο δικαιοδόχος δεν καταχωρίζει το αντικείμενο της άδειας, εν όλω ή εν μέρει, ως εμπορικό σήμα ούτε το ενσωματώνει στα δικά του εμπορικά σήματα, σε οποιαδήποτε έννομη τάξη.
                           
                        
                           
                              5.
                           
                           
                              Ο δικαιοδόχος αναλαμβάνει όλα τα έξοδα και τις δαπάνες για την άσκηση των δικαιωμάτων του βάσει της παρούσας συμφωνίας.
                           
                        III.   ΌΡΟΙ ΠΕΡΑΙΤΈΡΩ ΠΑΡΑΧΏΡΗΣΗΣ ΆΔΕΙΑΣ
                  
                  
                           
                              1.
                           
                           
                              Ο δικαιοδόχος μπορεί να παραχωρήσει περαιτέρω άδεια εκμετάλλευσης του δικαιώματος χρήσης του αντικειμένου της άδειας εντός της επικράτειάς του υπό τους ίδιους όρους που αναφέρονται στη ρήτρα ΙΙ.
                           
                        
                           
                              2.
                           
                           
                              Ο δικαιοδόχος δεν επιτρέπει σε τρίτους να καταχωρίσουν το αντικείμενο της άδειας, εν όλω ή εν μέρει, ως εμπορικό σήμα ούτε να το ενσωματώσουν στα δικά τους εμπορικά σήματα, σε οποιαδήποτε έννομη τάξη.
                           
                        
                           
                              3.
                           
                           
                              Ο δικαιοδόχος δεν επιτρέπει σε τρίτους να χρησιμοποιήσουν το αντικείμενο της άδειας κατά τρόπο που θα ήταν επιζήμιος για τον σκοπό της νομοθεσίας και των πολιτικών της ΕΕ ή για τη φήμη των θεσμικών οργάνων της ΕΕ.
                           
                        IV.   ΔΙΚΑΙΏΜΑΤΑ ΠΝΕΥΜΑΤΙΚΉΣ ΙΔΙΟΚΤΗΣΊΑΣ
                  
                  
                           
                              1.
                           
                           
                              Η Ευρωπαϊκή Ένωση διατηρεί τα δικαιώματα πνευματικής ιδιοκτησίας επί του αντικειμένου της άδειας.
                           
                        
                           
                              2.
                           
                           
                              Η παρούσα συμφωνία τελεί υπό την αίρεση ότι ο δικαιοδόχος (και οποιοσδήποτε περαιτέρω δικαιοδόχος) περιλαμβάνει εμφανή αναφορά στο γεγονός ότι ο δικαιοπάροχος είναι ο δικαιούχος των δικαιωμάτων πνευματικής ιδιοκτησίας επί του αντικειμένου της άδειας ως εξής:
                              © Ευρωπαϊκή Ένωση
                           
                        
                           
                              3.
                           
                           
                              Τα δικαιώματα που αναφέρονται στην παρούσα παρέχονται για όλη τη διάρκεια του δικαιώματος πνευματικής ιδιοκτησίας. Η παρούσα συμφωνία δεν εκτείνεται στο έμβλημα της Ένωσης και/ή οποιοδήποτε άλλο εμπορικό σήμα, εμπορική επωνυμία, λογότυπο ή εικονιστικό στοιχείο της Ευρωπαϊκής Ένωσης. Δεν παρέχονται περαιτέρω δικαιώματα στον δικαιοδόχο με την παρούσα.
                           
                        V.   ΚΑΤΑΓΓΕΛΊΑ ΤΗΣ ΣΥΜΦΩΝΊΑΣ ΠΑΡΟΧΉΣ ΆΔΕΙΑΣ ΧΡΉΣΗΣ
                  
                  
                           
                              1.
                           
                           
                              Αν ο δικαιοδόχος παραβιάσει την παρούσα συμφωνία, τα μέρη δεσμεύονται να συζητήσουν το θέμα εντός είκοσι (20) εργάσιμων ημερών κατόπιν έγγραφης ειδοποίησης από τον δικαιοπάροχο. Εάν δεν βρεθεί λύση εντός εύλογου χρονικού διαστήματος, ο δικαιοπάροχος μπορεί να καταγγείλει την παρούσα συμφωνία με γραπτή ειδοποίηση.
                           
                        VI.   ΠΑΡΑΒΙΑΣΗ ΑΠΟ ΤΡΙΤΟΥΣ ΚΑΙ ΕΝΕΡΓΕΙΕΣ ΕΠΙΒΟΛΗΣ
                  
                  
                           
                              1.
                           
                           
                              Αν ο δικαιοδόχος αντιληφθεί οποιαδήποτε χρήση του αντικειμένου της άδειας από τρίτον η οποία θα ήταν επιζήμια για τον σκοπό της ενωσιακής νομοθεσίας, των ενωσιακών πολιτικών ή της φήμης των θεσμικών οργάνων της ΕΕ, γνωστοποιεί αμέσως τη χρήση αυτή στον δικαιοπάροχο εγγράφως.
                           
                        
                           
                              2.
                           
                           
                              Η Ευρωπαϊκή Επιτροπή έχει το δικαίωμα να λάβει τα κατάλληλα μέτρα κατά της χρήσης αυτής σε στενή συνεργασία με τον δικαιοδόχο.
                           
                        
                           
                              3.
                           
                           
                              Ο δικαιοδόχος έχει το δικαίωμα και την υποχρέωση να προβαίνει σε ενέργειες κατά κάθε εικαζόμενης παραβίασης των δικαιωμάτων διανοητικής ιδιοκτησίας του δικαιοπαρόχου επί του αντικειμένου της άδειας, συμπεριλαμβανομένου του δικαιώματος να ασκήσει αγωγή για προσβολή των δικαιωμάτων πνευματικής ιδιοκτησίας, με δικά του έξοδα και στο όνομά του.
                           
                        VII.   ΔΙΟΙΚΗΤΙΚΗ ΔΙΑΤΑΞΗ
                  
                  
                           
                              1.
                           
                           
                              Κάθε επικοινωνία μεταξύ των μερών σε σχέση με την εφαρμογή της παρούσας συμφωνίας, όλες οι κοινοποιήσεις και κάθε σχετική αλληλογραφία πραγματοποιούνται γραπτώς και απευθύνονται στους ακόλουθους αποδέκτες:
                              Για την Ευρωπαϊκή Επιτροπή, εξ ονόματος της Ευρωπαϊκής Ένωσης, το πρόσωπο που είναι υπεύθυνο για την εφαρμογή της παρούσας συμφωνίας είναι:
                              [XXXXXXXXX]
                              Για τον δικαιοδόχο, το πρόσωπο που είναι υπεύθυνο για την εφαρμογή της παρούσας συμφωνίας είναι:
                              [XXXXXXXXXXXXXXX]
                           
                        VIII.   ΕΠΙΛΥΣΗ ΔΙΑΦΟΡΩΝ
                  
                  
                           
                              1.
                           
                           
                              Τα αρμόδια για τα μέρη πρόσωπα της ρήτρας VII πρέπει να επιχειρούν να επιλύουν σε πρώτο βαθμό κάθε διαφορά που ανακύπτει μεταξύ των μερών σχετικά με οποιοδήποτε ζήτημα σχετικό με την παρούσα συμφωνία και οι διαφορές θα πρέπει να εγείρονται από το καταγγέλλον μέρος με κοινοποίηση της διαφοράς στο άλλο μέρος.
                           
                        IX.   ΣΥΝΟΛΙΚΉ ΣΥΜΦΩΝΊΑ
                  
                  
                           
                              1.
                           
                           
                              Οι όροι της παρούσας συμφωνίας αποτελούν το σύνολο της συμφωνίας μεταξύ των μερών όσον αφορά το αντικείμενο αυτής.
                           
                        
                           
                              2.
                           
                           
                              Κάθε τροποποίηση της συμφωνίας συμφωνείται γραπτώς μεταξύ των μερών και υπόκειται σε επίσημη προσθήκη στην παρούσα συμφωνία.
                           
                        
                           
                              3.
                           
                           
                              Τα μέρη συμφωνούν επίσης ότι κανένα μέρος δεν επικαλείται τυχόν διατυπώσεις, συμφωνίες, δηλώσεις ή δεσμεύσεις που έγιναν πριν από την υπογραφή της συμφωνίας, προφορικώς ή γραπτώς, εκτός από εκείνες που έχουν ρητώς ενσωματωθεί στη συμφωνία.
                           
                        X.   ΕΦΑΡΜΟΣΤΕΟ ΔΙΚΑΙΟ
                  
                  
                           
                              1
                           
                           
                              Η παρούσα συμφωνία διέπεται από το ευρωπαϊκό δίκαιο και συμπληρώνεται, εφόσον απαιτείται, από το εθνικό ουσιαστικό δίκαιο του Βελγίου. Κάθε διαφορά μεταξύ των μερών, η οποία δεν μπορεί να επιλυθεί με φιλικό διακανονισμό, παραπέμπεται στο Δικαστήριο της Ευρωπαϊκής Ένωσης.
                           
                        
                     Συντάσσεται εις διπλούν στις Βρυξέλλες, στις ….
                     
                        Υπεγράφη για την Ευρωπαϊκή Επιτροπή εξ ονόματος της Ευρωπαϊκής Ένωσης από:
                        Υπεγράφη για τον δικαιοδόχο από:
                     
                  
               
            
            
               
                  Παραρτημα
                  ΑΝΤΙΚΕΙΜΕΝΟ ΤΗΣ ΑΔΕΙΑΣ: ΛΟΓΟΤΥΠΟ 2000
                  
                     
                  © Ευρωπαϊκή Ένωση
                  
                     
                  © Ευρωπαϊκή Ένωση
               
            
            
               (1)  ΕΕ L 206 της 22.7.1992, σ. 7.
            
               (2)  ΕΕ L 20 της 26.01.2010, σ. 7.